input: KOMISSION ASETUS (EU) N:o 1087/2013,
  annettu 4 päivänä marraskuuta 2013,
  Euroopan parlamentin ja neuvoston asetuksen (EY) N:o 1005/2009 muuttamisesta metyylibromidia koskevan raportoinnin osalta
  EUROOPAN KOMISSIO, joka
  ottaa huomioon Euroopan unionin toiminnasta tehdyn sopimuksen,
  ottaa huomioon otsonikerrosta heikentävistä aineista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1005/2009 (1) ja erityisesti sen 26 artiklan 3 kohdan,
  sekä katsoo seuraavaa:
  (1)
  Mainitun asetuksen 26 artiklan 1 kohdan a alakohdassa säädetään, että jäsenvaltioiden on raportoitava vuosittain 12 artiklan 2 kohdan mukaisesti karanteenikäsittelyyn ja ennen kuljetusta tapahtuvaan käsittelyyn sallitut metyylibromidin määrät ja 12 artiklan 3 kohdan mukaisesti hätätilanteissa sallitut metyylibromidin määrät.
  (2)
  Mainitun asetuksen 12 artiklan 1 kohdassa säädetty määräaika eli 18 päivä maaliskuuta 2010 on jo mennyt, eikä metyylibromidia voi enää saattaa markkinoille eikä käyttää karanteenikäsittelyyn ja ennen kuljetusta tapahtuvaan käsittelyyn. Näin ollen ei ole enää tarpeen pyytää jäsenvaltioita raportoimaan vuosittain 12 artiklan 2 kohdan mukaisesti karanteenikäsittelyyn ja ennen kuljetusta tapahtuvaan käsittelyyn sallituista metyylibromidin määristä.
  (3)
  Mainitun asetuksen 12 artiklan 3 kohdan mukainen hätätilannetta koskeva tilapäinen lupa edellyttää joka tapauksessa erityistä komission antamaa päätöstä. Näin ollen ei ole enää tarpeen pyytää jäsenvaltioita raportoimaan tästä vuosittain, koska raportointivelvoite voidaan liittää suoraan kuhunkin yksittäiseen päätökseen.
  (4)
  Mainitun asetuksen 26 artiklan 1 kohdan a alakohta olisi siksi poistettava.
  (5)
  Tässä asetuksessa säädetyt toimenpiteet ovat asetuksen (EY) N:o 1005/2009 25 artiklan 1 kohdalla perustetun komitean lausunnon mukaiset,
  ON HYVÄKSYNYT TÄMÄN ASETUKSEN:
  1 artikla
  Poistetaan asetuksen (EY) N:o 1005/2009 26 artiklan 1 kohdan a alakohta.
  2 artikla
  Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
  Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
  Tehty Brysselissä 4 päivänä marraskuuta 2013.